| Amanita branca |
| --- |
|  |
| Clasificación científica |
| 

|  |  |
| --- | --- |
| Reino: | Fungi |
| División: | Basidiomycota |
| Clase: | Homobasidiomycetes |
| Subclase: | Hymenomycetes |
| Orde: | Agaricales |
| Familia: | Amanitaceae |
| Xénero: | *Amanita* |
| Especie: | *A. ovoidea* |

 |
| Nome binomial |
| *Amanita ovoidea* |

A **amanita branca** (***Amanita ovoidea***) é un cogomelo que adoita medrar nos terreos calcarios en toda clase de bosques e bordos destes. É unha especie de fungo presente en Galiza.

Morfoloxía
----------

Exemplares vellos de amanita branca
Tipicamente presenta unha tona fariñenta. Por iso en lingua catalá coñéceselle coma *farinera*. Esta *fariña* cobre as marxes do chapeu e a superficie do pé, e está formada por millóns de esporas abrancazadas (de aí o nome galego) e restos do veo universal. Esta borralla despréndese de xeito doado, emporcando as mans de branco cando se toca.
Primordio: en forma de ovo, redondo pola parte superior e cuberto dun groso veo universal de 1 mm.

Chapeu: de 10 a 20 cm. de diámetro, primeiro hemiesférico e despois aberto, de cor branca, con cutícula brillante, separábel, normalmente lisa mais algunhas veces con restos do veo universal en forma de escamas planas e irregulares. Marxe ceiba, grosa, fariñenta e floconosa.

Himenio: cubrindo a parte inferior do chapeu, formado por lamelas brancas, desiguais, serradas e achegadas.

Pé: groso, de 10-20 x 2-4 cm. rexo, cilíndrico, un pouco bulboso na base, de cor branca, floconoso.

Anel: feble, pouco consistente, fariñento e de cor branca.

Volva: ampla, alta, membranosa, que persiste nos exemplares adultos, de cor branca a branca amarelenta.

Carne: consistente, de cor branca, de cheiro e sabor a fariña.

Esporas: numerosas formando unha especie de masa fariñenta que cobre a marxe do chapeu e o pé, con esporas elípticas, 
de cor branca en masa e de 10 x 7 micrómetros.

Hábitat
-------

Terreos calcarios, en aciñeirais, piñeirais, marxes dos bosques e beirís dos camiños.

Risco de confusión con outras especies de cogomelos
---------------------------------------------------

Pódese confundir coa *Amanita proxima*, especie considerada tóxica, moi semellante á *A. ovoidea* pero máis miúda, co anel bastante persistente e estriado e a volva dunha marcada cor ocre.

Comestibilidade
---------------

É comestíbel mais é considera de baixa calidade gastronómica, non se recomenda o consumo para evitar confusións coa *Amanita proxima* ou co pan da morte (*Amanita phalloides*).

Notas
-----

1. ↑  Nome vulgar galego en *Diccionario das ciencias da natureza e da saúde (A-C)* A Coruña, Deputación da Coruña, 2000

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Amanita branca*** |

### Outros artigos

* *Amanita* (xénero)

### Ligazóns externas

* Descrición da amanita branca. *(en inglés)*
* Descrición e fotografías deste cogomelo. *(en inglés)*
* Fotografías de amanitas brancas en diferentes estadios de madureza.

| * v
* c
* e
Micoloxía |
| --- |
| Terminoloxía | cogomelo, fungo; micorriza; anel, asco, basidio,  cortina, esporóforo, esporocarpo, espora, estipe, gleba, hifa, himenio, lamela, lévedo, micelio, mofo, píleo, veo, veo universal, volva |
| Especies | *Agaricales* (*Agaricus*: bóla de neve, champiñón común, fungo dos lameiros), *Amanita* (amanita branca, amanita dos Césares, cacaforra da morte, cacaforra dourada, francesiña, rebentabois), *Boletus*, cantarela, carallán, cerrote, cogomelo dos lamigueiros, cornizó, feixó do demo, fungato, matacandil, mildio, netorra, níscaro, oídio, pé azul, peido de lobo, pleuroto, ratiño, tortullo, trufa |
| Taxonomía e recursos | Index Fungorum, ascomicetos, basidiomicetos, Intoxicación por cogomelos velenosos, Fungos de Galicia, Os cogomelos na cultura popular galega |

|  |  |
| --- | --- |
| Control de autoridades | 
* Wd: Q1281074
* GEC: 0183188
* MAG: 2777047438

 |

|  |  |
| --- | --- |
| Identificadores taxonómicos | 
* BioLib: 338866
* EOL: 1029997
* EPPO: AMANOV
* Fungorum: 156329
* GBIF: 5240329
* iNaturalist: 332463
* IRMNG: 10379170
* MycoBank: 156329
* NBN: NHMSYS0001474466
* NCBI: 2035817
* TAXREF: 39092

 |